ข้อบัญญัติองค์การบริหารส่วนตำบลวังกระแจะ เรื่อง การลดหย่อนภาษีบำรุงท้องที่ พ.ศ. 2560
ข้อบัญญัติองค์การบริหารส่วนตำบลวังกระแจะ
เรื่อง
การลดหย่อนภาษีบำรุงท้องที่
พ.ศ. ๒๕๖๐[๑]
 

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลวังกระแจะโดยความเห็นชอบของสภาองค์การบริหารส่วนตำบลวังกระแจะและนายอำเภอเมืองตราด
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลวังกระแจะ
เรื่อง การลดหย่อนภาษีบำรุงท้องที่ พ.ศ. ๒๕๖๐

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลวังกระแจะ
เมื่อได้ประกาศโดยเปิดเผย ณ ที่ทำการองค์การบริหารส่วนตำบลวังกระแจะแล้วเจ็ดวัน

ข้อ
๓ บรรดาข้อบัญญัติ ประกาศ ระเบียบ
หรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า
พื้นที่ดิน และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า บุคคล หรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๕ ให้เจ้าของที่ดินซึ่งมีหน้าที่เสียภาษีบำรุงท้องที่ยื่นแบบแสดงรายการที่ดิน
เป็นรายแปลง
ตามแบบที่กระทรวงมหาดไทยกำหนด

ข้อ
๖ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลวังกระแจะ
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน หรือประกอบกสิกรรมของตนให้ได้รับลดหย่อนไม่ต้องเสียภาษีบำรุงท้องที่ได้จำนวน
๓ ไร่

ข้อ
๗ บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามหลักเกณฑ์ที่กำหนดไว้ในข้อ ๖ วรรคหนึ่ง

ข้อ
๘ การลดหย่อนตามเกณฑ์ในข้อบัญญัตินี้
ให้ได้รับการลดหย่อนสำหรับที่ดินที่อยู่ในจังหวัดใดจังหวัดหนึ่งแต่จังหวัดเดียว

ข้อ
๙ ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานที่การค้าหรือให้เช่านั้น

ข้อ
๑๐ ให้นายกองค์การบริหารส่วนตำบลวังกระแจะเป็นผู้รักษาการให้เป็นไปตามข้อบัญญัตินี้ และให้มีอำนาจออกระเบียบ ประกาศ
หรือคำสั่ง เพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๑๗ มีนาคม พ.ศ. ๒๕๖๐
กนก ใจรักษ์
นายกองค์การบริหารส่วนตำบลวังกระแจะ







ปุณิกา/อัญชลี/จัดทำ
๑
พฤศจิกายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๖๓ ง/หน้า ๑๘๓/๓๐ ตุลาคม ๒๕๖๐